เปลี่ยนวิถีชีวิตเพื่อให้ตัวเองรู้สึกดีขึ้น เปลี่ยนมุมมอง ขอความช่วยเหลือจากคนอื่น
ถ้าคุณพบว่าผู้ชายที่คุณสนใจหรือมีความสัมพันธ์ด้วยนั้นไม่ได้สนใจใยดีคุณเลย การนึกว่าต้องอยู่คนเดียวอาจเป็นเรื่องน่ากลัวและน่าหดหู่มากๆ แต่ขอแค่คุณพยายามสักหน่อย คุณก็สามารถเรียนรู้ที่จะมีความสุขกับความสันโดษและใช้เวลาที่คุณอยู่คนเดียวช่วยเยียวยาตัวเองได้  นักจิตวิทยาแนะนำให้คุณเยียวยาแผลใจด้วยการสร้างความสัมพันธ์กับตัวเอง ซึ่งหมายความว่าให้คุณสบายใจและพึงพอใจที่ได้ใช้เวลากับตัวเอง  หนึ่งในข้อดีของการได้อยู่กับตัวเองก็คือ คุณจะทำอะไรก็ได้ที่คุณอยากทำ ขั้นตอนที่ดีขั้นตอนหนึ่งของการตัดใจจากผู้ชายที่ไม่ได้สนใจคุณก็คือ นึกถึงและแบ่งเวลาให้กับกิจกรรมที่คุณชอบทำหรือคิดว่าคุณอาจจะชอบทำ บางครั้งการเริ่มจากกิจกรรมทั่วไปหรือกิจกรรมเล็กๆ ก็เป็นสิ่งที่ดี เช่น คุณชอบอ่านหนังสือ ดื่มชาสักถ้วย หรือนอนแช่ในอ่างอาบน้ำไหม หาเวลาในแต่ละวันทำสิ่งเหล่านี้ เมื่อคุณสบายใจที่ได้ใช้เวลากับตัวเองแล้ว คุณก็สามารถย้ายไปทำกิจกรรมที่ใหญ่กว่า เช่น ไปเที่ยวหรือลงคอร์สเรียนได้  ถ้าคุณเป็นคนยุ่งตลอดเวลา การเขียนตารางเวลาอาจช่วยคุณได้เพื่อให้คุณได้กันเวลาทำในสิ่งที่คุณชอบเอาไว้เป็นส่วนหนึ่งของกิจวัตรประจำวัน ในแต่ละวันคุณมีเวลาว่างให้ตัวเองสักครึ่งชั่วโมงไหม ถ้ามีก็ให้จัดสรรเวลานั้นไว้สำหรับทำในสิ่งที่คุณชอบ  ถ้าคุณรู้สึกว่าคุณหาเวลาไม่ได้เลย ถามตัวเองว่ามีวิธีไหนที่คุณจะสามารถจัดตารางเวลาใหม่เพื่อที่คุณจะได้มีเวลาให้ตัวเองบ้างหรือเปล่า เช่น ตอนเช้าคุณตื่นเร็วขึ้นสัก 15 นาทีได้ไหม หรือคุณสามารถลดภาระงานของตัวเองได้บ้างหรือเปล่า คุณคือคนสำคัญ และถ้ากิจกรรมนี้มันจะช่วยให้คุณรู้สึกผ่อนคลาย มั่นใจ และพึ่งพาตัวเองมากขึ้นได้ ก็แสดงว่ามันคุ้มค่าแก่การลงทุนเวลา เวลาที่คุณพยายามตัดใจจากใครสักคน คุณอาจจะตกหลุมพรางของการรับมือกับสถานการณ์ด้วยการทำสิ่งที่ไม่ดีต่อตนเอง เช่น ดื่มเหล้า ใช้ยาเสพติด หรือมีเซ็กส์ไปเรื่อยได้ง่ายๆ แม้ว่าพฤติกรรมเหล่านี้อาจจะดูเหมือนช่วยให้คุณคลายความทุกข์ได้ชั่วครู่ แต่มันก็ทำลายคุณได้เช่นเดียวกันและไม่ได้ช่วยให้คุณเดินหน้าต่อไปในชีวิตในทางที่ดีได้เลย ถ้าคุณพึ่งพายาเสพติด การดื่มเหล้า หรือการมีเซ็กส์ไปเรื่อย หรือพฤติกรรมทำลายตัวเองอื่นๆ เพื่อรับมือกับสถานการณ์ที่เกิดขึ้น ก็ถึงเวลาที่คุณต้องติดต่อผู้ให้คำปรึกษาหรือนักบำบัดที่สามารถช่วยคุณหาทางตัดใจจากคนที่ไม่ได้สนใจคุณเลยได้อย่างมีประสิทธิภาพมากกว่า ถ้าคุณกำลังพยายามตัดใจจากผู้ชายที่ไม่ได้สนใจคุณเลย การพูดคุยกับคนๆ นี้อาจจะยิ่งตอกย้ำความเจ็บปวดของสถานการณ์ที่เกิดขึ้น เพื่อให้แผลใจหายเร็วขึ้น คุณควรให้พื้นที่ตัวเองและพยายามพูดคุยกับผู้ชายคนนี้ให้น้อยที่สุด  หมายความว่าคุณควรใช้เวลาในสถานที่ใหม่ๆ หรือไปเที่ยวกับเพื่อนคนอื่นๆ หากคุณยังคงวนเวียนอยู่ในสังคมเดียวกัน คุณอาจจะบล็อกเขาในโซเชียลมีเดียหรือลบเบอร์ของเขาออกจากโทรศัพท์ของคุณ จริงอยู่ที่คุณอาจจะไม่ต้องหลบหน้าเขาไปเลยและมันคงเป็นไปไม่ได้ที่จะตัดเขาออกไปจากชีวิตของคุณ แต่คุณก็ควรทำทุกอย่างที่ช่วยให้คุณรู้สึกดีขึ้น ใช้วิธีนี้เป็นโอกาสที่คุณจะได้พบปะและทำความรู้จักกับเพื่อนใหม่หรือทำกิจกรรมใหม่ๆ เช่น คุณอาจจะเข้าร่วมชมรมหนังสือ เข้าคอร์สเรียนศิลปะ หรือลองเข้าร้านกาแฟร้านใหม่ ความรู้สึกผิดหวังเวลาที่รู้ว่าผู้ชายคนนั้นไม่ได้ห่วงใยคุณอย่างที่คุณห่วงใยเขาเป็นเรื่องที่เข้าใจได้ และการเสียน้ำตาให้กับสิ่งที่เกิดขึ้นก็ช่วยให้คุณรู้สึกดีขึ้นได้จริงๆ นักวิจัยสรุปว่า การร้องไห้ช่วยคลายความเครียดและช่วยเยียวยาความเจ็บปวด เพราะฉะนั้นอย่าอายถ้าคุณรู้สึกอยากร้องไห้และอย่ากลั้นน้ำตาเอาไว้ ถ้าการร้องไห้เป็นวิธีบำบัดในยามที่คุณกำลังพยายามตัดใจจากผู้ชายที่ไม่ได้ห่วงใยคุณเลย การหัวเราะก็ช่วยเยียวยาคุณได้เช่นกัน แถมยังสนุกกว่ากันเยอะด้วย งานวิจัยระบุว่าเสียงหัวเราะช่วยบรรเทาความเจ็บปวด ลดความวิตกกังวล ช่วยให้คุณเผชิญหน้ากับความกลัว และทำให้ความรู้สึกของคุณเป็นบวกมากขึ้น เพื่อให้คุณตัดใจจากผู้ชายที่ไม่ได้เหลียวแลคุณเลยได้ง่ายขึ้น คุณควรหาเวลาหัวเราะกับเพื่อนๆ ครอบครัว หรือเพื่อนร่วมงาน ดูหนังตลกหรือเลือกกิจกรรมที่ทำให้คุณหัวเราะคิกคักได้ แม้ว่าการออกกำลังกายอาจเป็นสิ่งสุดท้ายที่คุณอยากทำเวลาที่คุณกำลังรู้สึกแย่ แต่งานวิจัยชี้ว่าการออกกำลังกายช่วยหลั่งสารเอนดอร์ฟินส์ที่ช่วยลดความหดหู่และทำให้คุณรู้สึกมั่นใจในตัวเองมากขึ้นได้  คุณไม่จำเป็นต้องไปวิ่งมาราธอนหรือหักโหมออกกำลังกายชนิดอาบเหงื่อต่างน้ำเพื่อให้อารมณ์ดีขึ้น แค่ออกไปเดินเล่นในสวนสาธารณะหรือปั่นจักรยานสักหน่อย ค่อยๆ เพิ่มระดับของกิจกรรมในแต่ละวันและแต่ละสัปดาห์ ไม่ทันไรคุณก็จะสังเกตได้ว่าตัวเองอารมณ์ดีขึ้นมาก เมื่อคุณรู้สึกดีขึ้นทั้งกายและใจแล้ว คุณก็จะเดินหน้าต่อไปได้เร็วขึ้น การออกกำลังกายยังทำให้คุณรู้สึกว่าตัวเองมีอำนาจในการควบคุมสถานการณ์ของตัวเอง จินตนาการว่าคุณมีอำนาจในการควบคุมชีวิตตัวเองเช่นเดียวกับที่คุณมีอำนาจในการขยับแขนขาขณะออกกำลังกาย ไม่ว่าคุณจะเกี่ยวข้องกับผู้ชายที่ไม่สนใจคุณอย่างไรก็ตาม คุณต้องรู้ความรู้สึกของตัวเองและพิจารณาสถานการณ์ที่เกิดขึ้น การปฏิเสธว่าคุณไม่ได้แคร์หรือไม่ได้สนใจเขาไม่ได้ช่วยให้คุณก้าวต่อไปได้  อย่าทำเหมือนว่าไม่มีอะไรเกิดขึ้นหรือทำเป็นว่าตัวเองรู้สึกเฉยๆ กับสถานการณ์ที่เป็นอยู่ นักจิตวิทยากล่าวว่า การจะตัดใจจากใครสักคนให้ได้จริงๆ นั้น คุณต้องรับรู้และยอมรับว่าคุณกำลังรับมือกับอะไร ไม่ว่าความสัมพันธ์ของคุณกับเขาจะจริงจังในระดับไหน นี่เป็นขั้นตอนสำคัญของกระบวนการปรับตัวเข้ากับความเศร้า บอกความลับให้เพื่อนที่คุณไว้ใจฟังหรือเขียนความรู้สึกของคุณลงในพื้นที่ส่วนตัวเช่นไดอารีหรือสมุดบันทึก เมื่อคุณรู้ว่าผู้ชายคนนั้นเขาไม่ได้สนใจคุณเหมือนที่คุณสนใจเขา คุณก็อาจจะมองและโทษตัวเองได้ง่ายๆ แต่การโทษตัวเองไม่ใช่วิธีที่จะทำให้คุณก้าวต่อไปได้และยิ่งจะทำให้คุณรู้สึกแย่ยิ่งกว่าเดิมด้วย  แทนที่จะรู้สึกว่าตัวเองมีข้อบกพร้องที่สามารถแก้ไขหรือควรจะแก้ไข ให้ผลักความคิดนี้ออกไป ควบคุมความคิดตัวเองเสียใหม่ด้วยการไล่คนที่ไม่สนใจคุณออกไปจากใจ คุณไม่ได้อยากอยู่กับคนที่ไม่ต้องการคุณ และถ้าเขาไม่ต้องการคุณนั่นก็ไม่ใช่ปัญหาของคุณอีก ความสัมพันธ์ที่ดีต้องตั้งอยู่บนพื้นฐานความรักใคร่ของทั้งสองฝ่าย และถ้าอีกฝ่ายไม่ได้รู้สึกแบบนั้น ความสัมพันธ์นี้ก็ไม่มีค่าพอให้คุณเสียเวลาและพลังงานด้วย การยืนยันตัวเองมีประโยชน์ต่อการเตือนตัวเองว่าคุณไม่ได้เป็นฝ่ายผิด การยืนยันตัวเองอาจดูติ๊งต๊องในช่วงแรกๆ แต่มันจะช่วยให้คุณรู้สึกดีกับตัวเองและรู้สึกว่าตัวเองต้องรับผิดชอบต่อการรับรู้ของคนอื่นน้อยลง แม้ว่าการตัดใจจากผู้ชายที่ไม่ได้สนใจคุณเลยจะเป็นเรื่องยาก แต่การโอบกอดการพึ่งพาตัวเองนั้นเป็นสิ่งที่คุณทำได้ง่ายกว่า เตือนตัวเองว่าคุณไม่ต้องการใครมาทำให้คุณมีความสุข  แม้ว่าคุณจะไม่ได้รู้สึกพึ่งพาตัวเองได้ขนาดนั้นในตอนนี้หรือไม่ได้ตื่นเต้นกับการได้อยู่คนเดียวสักเท่าไหร่ การบอกตัวเองว่าคุณจะโอบกอดความเป็นตัวของตัวเองจะช่วยให้คุณรู้สึกดีขึ้นได้ เขียนทุกสิ่งทุกอย่างที่คุณทำด้วยตัวของคุณเอง และการที่คุณพึ่งพาตัวเองได้ในหลายๆ ด้าน เช่น คุณพึ่งพาตัวเองด้านการเงินได้หรือเปล่า แล้วคุณจะรับผิดชอบต่อความสุขของตัวเองได้อย่างไรบ้าง คุณอาจจะไม่ได้รู้สึกว่าตัวเองวิเศษหรือเข้มแข็งนักขณะที่คุณกำลังพยายามตัดใจจากผู้ชายที่ไม่ได้สนใจคุณเลย แต่ก็ให้ใช้เวลาสักนิดเขียนคุณลักษณะและจุดแข็งของตัวเอง วิธีนี้จะช่วยให้คุณรู้สึกมั่นใจ มีเสน่ห์ มีอำนาจ และสามารถก้าวต่อไปได้  การถูกปฏิเสธสามารถลดความภาคภูมิใจในตัวเองของคุณได้ และแบบฝึกหัดข้อนี้ก็ถูกออกแบบมาเพื่อช่วยเตือนคุณว่า คุณน่ะมีดีมากแค่ไหน ลองนึกถึงความท้าทายบางอย่างที่คุณเคยผ่านมา หรือเหตุการณ์และสถานการณ์บางอย่างที่ทดสอบความแข็งแกร่งของคุณ คุณอาจจะผ่านอะไรมามากกว่าที่คุณรู้ตัวก็ได้ และคุณก็สามารถใช้ความแข็งแกร่งนี้ตัดใจจากผู้ชายที่ไม่ได้สนใจคุณได้อีกเช่นกัน คุณอาจจะถามคุณลักษณะและจุดแข็งของคุณจากเพื่อนสนิทก็ได้ เพราะบางทีเราก็อาจจะนึกไม่ออกว่าตัวเองมีข้อดีอะไรบ้าง จำไว้ว่าสิ่งที่คุณมองว่าเป็นจุดอ่อน ในสายตาคนอื่นมันอาจจะเป็นจุดแข็งก็ได้ แม้ว่าคุณจะกลุ้มใจว่าทำไมการตัดใจจากใครสักคนมันถึงใช้เวลานานขนาดนี้ แต่คุณก็ไม่ควรกดดันตัวเองมากเกินไป การสั่งให้ตัวเองก้าวต่อไปให้ได้เร็วๆ นั้นอาจยิ่งทำให้คุณรู้สึกแย่ขึ้นไปอีกและรู้สึกเหมือนกับว่าคุณมีแรงกดดันอยู่บนบ่าเพิ่มขึ้น ถึงแม้ว่าคุณจะไม่ได้มีความสัมพันธ์กับเขาอย่างเป็นทางการ แต่คุณก็สูญเสียคนที่คุณเคยคิดว่าสำคัญอยู่ดี ดังนั้นคุณต้องให้เวลาตัวเองได้เยียวยาบาดแผลโดยไม่รู้สึกว่าตัวเองควรจะทำใจได้เร็วกว่านี้ ส่วนสำคัญของการตัดใจจากใครสักคนที่ไม่ได้สนใจคุณเลยก็คือ การรู้ว่าตอนนี้คุณทำใจได้แค่ไหนแล้ว แม้ว่ามันจะดูเล็กน้อยแค่ไหนก็ตาม ในแต่ละวันให้นึกถึงบางสิ่งที่คุณทำแล้วช่วยให้คุณเดินหน้าต่อไปได้  การเขียนรายการความก้าวหน้าของคุณลงไปในไดอารีหรือสมุดบันทึกอาจช่วยคุณได้ แม้ว่าคุณจะเจอบางวันที่ยากต่อการทำใจมากกว่าวันอื่นๆ คุณก็ยังกลับมาดูและเห็นว่าตัวเองทำได้ดีแค่ไหนและรู้ว่าสิ่งต่างๆ กำลังจะดีขึ้น บันทึกแม้แต่เรื่องทั่วๆ ไปที่คุณทำ เช่น คุณคิดว่าการไปเที่ยวกับเพื่อนและการคิดเรื่องอื่นเป็นเรื่องง่ายขึ้นหรือเปล่า คุณได้ไปที่ไหนแล้วไม่คิดถึงผู้ชายที่คุณกำลังพยายามตัดใจจากเขาไหม คุณเจอใครหรือเห็นใครที่คุณคิดว่าโดนใจบ้างหรือเปล่า แม้ว่าคุณจะไม่รู้สึกอย่างนั้นเลยในตอนนี้ แต่คุณก็ต้องบอกตัวเองว่าสิ่งต่างๆ จะดีขึ้นและคุณก็จะตัดใจจากคนที่ไม่สนใจคุณเลยได้ การปล่อยให้ตัวเองรู้สึกมีความหวังว่าอนาคตจะดีขึ้นเป็นสิ่งสำคัญต่อการเยียวยาบาดแผลให้หายดี เช่น ลองคิดว่าการที่คุณตัดใจจากคนๆ นี้ไปได้จะทำให้คุณได้เจอคนที่สนใจคุณในแบบที่คุณสมควรได้รับ จินตนาการถึงความรู้สึกตอนที่คุณไม่เศร้าหรือไม่ทุกข์ใจอีกต่อไปแล้ว การจมปลักอยู่ในการละเมอเพ้อพกและฝันกลางวันถึงอนาคตเป็นสิ่งที่ทำได้ถ้ามันช่วยให้คุณคิดบวกมากขึ้น เป็นเรื่องปกติที่คุณจะรู้สึกหดหู่เมื่อผู้ชายที่คุณสนใจเขาไม่ใยดีคุณเลย แต่อย่าแยกตัวจากคนที่รักและสนับสนุนคุณ การแยกตัวออกจากเพื่อนๆ และครอบครัวจะยิ่งทำให้คุณรู้สึกแย่กว่าเดิม เพราะฉะนั้นเข้าหาคนที่คุณพึ่งพาได้ในชีวิตของคุณ ขอความคิดเห็นและความช่วยเหลือจากเพื่อนๆ และครอบครัว พวกเขาอาจจะดีใจที่ได้พูดคุยถึงความรู้สึกของคุณและช่วยกันคิดได้ว่าทำอย่างไรคุณถึงจะรู้สึกดีขึ้น เป็นไปได้ว่าพวกเขาอาจจะเคยรับมือกับสถานการณ์แบบเดียวกันมาก่อนและสามารถเข้าถึงความรู้สึกของคุณได้ เพื่อให้คุณเลิกนึกถึงปัญหาและเพื่อช่วยให้คุณเดินหน้าต่อไปในชีวิตได้ ให้หากิจกรรมสนุกๆ ทำกับผู้คนที่คุณมีความสุขเวลาที่อยู่ด้วย  ออกไปรับประทานมื้อเย็นนอกบ้าน ไปดูหนัง วางแผนไปเที่ยว หรือไปสปาสักวัน คุณอาจจะอยากพูดเรื่องรักข้างเดียวตลอดเวลา แต่ทุกคนจะมีความสุขกว่าถ้าคุณมีความสุขกับปัจจุบัน เพราะฉะนั้นอย่าไปใส่ใจเรื่องในอดีต การพบปะคนใหม่ๆ เป็นวิธีที่ดีที่ช่วยเยียวยาบาดแผลจากการถูกปฏิเสธ เพราะผู้คนที่คุณเจอไม่ได้เป็นส่วนหนึ่งของประสบการณ์อันน่าเจ็บปวด วิธี  หาเพื่อนใหม่ ก็เช่น:  แนะนำตัวเองกับคนที่คุณเจอที่ทำงาน ที่โรงเรียน หรือในชั่วโมงพละเป็นประจำ มีหลายคนที่เราเจอหน้าทุกวันแต่ไม่มีโอกาสที่จะได้ทำความรู้จักกันจริงๆ คุณอาจจะได้รู้จักใครที่อาจกลายเป็นเพื่อนที่ดีก็ได้ ไปสถานที่ใหม่ๆ เช่น ร้านอาหาร ร้านหนังสือ และร้านกาแฟ ถ้าคุณติดอยู่กับกิจวัตรประจำวันเดิมๆ ของตัวเอง คุณก็จะไม่ค่อยได้เจอคนใหม่ๆ มากนัก แทนที่จะใช้เวลาทั้งหมดกับเพื่อนใหม่ไปกับการเล่าถึงความสัมพันธ์อันชอกช้ำในอดีต ลองถามถึงชีวิตและสิ่งที่พวกเขาสนใจ คุณพบคนใหม่ๆ เพื่อให้ตัวเองก้าวต่อไปข้างหน้า เพราะฉะนั้นอย่าให้ความเจ็บปวดในอดีตมาทำลายการเริ่มต้นใหม่ที่สดใสของคุณ ขณะที่คุณกำลังรับมือกับสถานการณ์อันเจ็บปวดหรือมีโอกาสจะสร้างความเจ็บปวดให้แก่คุณ เช่น การได้รู้ว่าใครบางคนไม่ได้สนใจคุณเลย มันก็อาจจะชวนให้คุณจมปลักอยู่กับความเจ็บปวดได้ง่ายๆ แต่วิธีที่ดีที่จะช่วยให้คุณรู้สึกดีขึ้นและลืมนึกถึงปัญหาไปได้ก็คือการช่วยเหลือผู้อื่น  การช่วยเหลือผู้อื่นเป็นวิธีหนึ่งที่ช่วยปรับมุมมองของคุณที่มีต่อปัญหา ทำให้ปัญหาดูเล็กลงไปในทันทีและกลายเป็นเรื่องปกติธรรมดา ลองเป็นอาสาสมัครให้กับองค์กรในชุมชน เสนอความช่วยเหลือให้เพื่อน หรือแค่ทำอะไรดีๆ ให้กับคนที่ต้องการความช่วยเหลือ คุณยังสามารถเป็นกำลังใจให้คนอื่นได้ด้วยการทำตัวน่ารักและสนับสนุนคนอื่นๆ ในที่ประชุม กิจกรรมบำบัด หรือการตอบกระทู้ในอินเทอร์เน็ต การเข้าพบผู้เชี่ยวชาญด้านสุขภาพจิต ผู้ให้คำปรึกษา หรือนักบำบัดเป็นวิธียอดเยี่ยมที่จะช่วยให้คุณตัดใจจากผู้ชายที่ไม่ได้สนใจคุณเลยได้ พวกเขาได้รับการฝึกฝนให้สามารถแนะนำคนอื่นให้ข้ามผ่านกระบวนการปรับใจกับความโศกเศร้า และช่วยให้พวกเขาเดินหน้าต่อไปในชีวิตและก้าวสู่ความสัมพันธ์ในอนาคตได้  ถ้าคุณกังวลว่าคนที่คุณรักหรือเพื่อนๆ จะเบื่อฟังคุณพูดถึงผู้ชายที่ไม่ได้สนใจคุณหรือชักจะทนไม่ไหวที่คุณเดินหน้าต่อไปไม่ได้สักทีแล้วละก็ การพูดคุยกับผู้เชี่ยวชาญด้านสุขภาพจิตเป็นวิธีแก้ปัญหาที่ดี พวกเขาไม่ได้มีหน้าที่ตัดสินคุณหรือความก้าวหน้าของคุณ แต่พวกเขาจะมอบสภาพแวดล้อมที่เต็มไปด้วยกำลังใจและความปลอดภัยเพื่อให้คุณแสดงความรู้สึกออกมา ถ้าคุณหดหู่และแทบจะทนกับการที่ผู้ชายคนนี้ไม่สนใจคุณไม่ได้ ผู้เชี่ยวชาญด้านสุขภาพจิตที่ได้รับการฝึกฝนมาแล้วสามารถแนะนำทางเลือกในการเข้ารับการบำบัด การพบปะกับกลุ่มช่วยเหลือ หรือแม้กระทั่งยาที่สามารถช่วยให้คุณรู้สึกดีขึ้นได้
มีความสุขกับการอยู่คนเดียว. เลิกทำกิจกรรมหรือพฤติกรรมที่ไม่ดีต่อตัวเอง. ให้พื้นที่ตัวเองบ้าง. อยากร้องไห้ก็ร้องออกมา. หัวเราะเพื่อให้ตัวเองรู้สึกดีขึ้น. ออกกำลังกายเพื่อให้ตัวเองรู้สึกดีขึ้น. พิจารณาสถานการณ์ที่เกิดขึ้นอย่างตรงไปตรงมา. อย่าโทษตัวเอง. โอบกอดการพึ่งพาตัวเอง. เขียนรายการคุณลักษณะและจุดแข็งของคุณ. อย่าใจร้อน. รับรู้ความก้าวหน้าของตัวเอง. ตั้งความหวังว่าทุกอย่างจะดีขึ้น. อย่าเก็บตัว. จัดกิจกรรมสนุกๆ และออกไปเที่ยว. หาเพื่อนใหม่. พยายามช่วยเหลือคนอื่น. พบผู้เชี่ยวชาญด้านสุขภาพจิต.
https://www.wikihow.com/Get-Over-a-Guy-Who-Doesn%27t-Care-About-You https://www.wikihow.com/Get-Over-a-Guy-Who-Doesn%27t-Care-About-You https://www.wikihow.com/Get-Over-a-Guy-Who-Doesn%27t-Care-About-You
Making Lifestyle Changes to Feel Better Changing Your Perspective Getting Help From Others